*Projekts*

2016.gada Noteikumi Nr.

Rīga (prot. Nr.            . §)

**Darbības programmas „Izaugsme un nodarbinātība” 5.2.1. specifiskā atbalsta mērķa** „**Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1. pasākuma** „**Atkritumu dalītas savākšanas sistēmas attīstība” īstenošanas noteikumi**

*Izdoti saskaņā ar*

 *Eiropas Savienības struktūrfondu un*

*Kohēzijas fonda 2014.-2020.gada plānošanas perioda*

*vadības likuma 20.panta 13.punktu*

**I. Vispārīgie jautājumi**

1. Noteikumi nosaka:
	1. kārtību, kādā īsteno darbības programmas „Izaugsme un nodarbinātība” 5.2.1. specifiskā atbalsta mērķa „Veicināt dažāda veida atkritumu atkārtotu izmantošanu, pārstrādi un reģenerāciju” 5.2.1.1. pasākuma „Atkritumu dalītas savākšanas sistēmas attīstība”(turpmāk – pasākums);
	2. pasākuma mērķi;
	3. pasākumam pieejamo finansējumu;
	4. prasības Kohēzijas fonda projekta (turpmāk – projekts) iesniedzējam (turpmāk – projekta iesniedzējs);
	5. atbalstāmo darbību un izmaksu attiecināmības nosacījumus;
	6. līguma un vienošanās par projekta īstenošanu vienpusēja uzteikuma nosacījumus.
2. Pasākuma mērķis ir attīstīt atkritumu dalītas savākšanas sistēmu un veicināt materiālu otrreizēju izmantošanu.
3. Pasākuma mērķa grupa ir pašvaldības, komersanti un iedzīvotāji, kas nodrošina atkritumu apsaimniekošanas sistēmas darbību.
4. Pasākumam paredzētais kopējais attiecināmais finansējums ir 15 651 680 *euro*, tai skaitā Kohēzijas fonda finansējums – 5 478 088 *euro.* Nacionālā finansējuma (pašvaldību finansējums, privātais finansējums) apmērs ir vismaz 10 173 592 *euro*.
	1. specializētā autotransporta iegādei atkritumu dalītas savākšanas maršrutu nodrošināšanai paredzētais kopējais attiecināmais finansējums ir 3 375 000 *euro*, tai skaitā Kohēzijas fonda finansējums – 1 181 250 *euro*. Nacionālā finansējuma (privātais finansējums) apmērs ir vismaz 2 193 750 *euro*. Ja atlases kārtas ietvaros pieprasītais finansējums specializētā autotransporta iegādei ir mazāks par 4.1.punktā noteikto, to var piešķirt 33.2.apakšpunktā minēto projektu iesniegumu finansēšanai.
	2. esošo atkritumu dalītas savākšanas punktu (turpmāk - DSP) un šķiroto atkritumu savākšanas laukumu (turpmāk - ŠASL) izveidei un pilnveidošanai paredzētais kopējais attiecināmais finansējums ir 12 276 680 *euro*, tai skaitā Kohēzijas fonda finansējums – 4 296 838 *euro*. Nacionālā finansējuma (pašvaldību finansējums, privātais finansējums) apmērs ir vismaz 7 979 842 *euro*.
5. Pasākuma sasniedzamie uzraudzības rādītāji un to sasniedzamās vērtības:
	1. iznākuma rādītājs - līdz 2023.gada 31.decembrim pasākuma ietvaros sasniedzamais šķiroto atkritumu apjoma palielinājums atbalstītajos projektos 52 000 t/gadā;
	2. finanšu radītājs - līdz 2023.gada 31.decembrim pasākuma ietvaros sertificēti 100 procenti no pasākumam paredzētā kopējā finansējuma (tai skaitā līdz 2018.gada 31.decembrim vismaz 1 842 203 *euro*).
	3. horizontālā principa „ilgtspējīga attīstība” rādītājs un tā sasniedzamā vērtība – atbilstoši šo noteikumu 5.1.apakšpunktā noteiktajam.
6. Pasākuma īstenošanas veids ir atklāta projektu iesniegumu atlase.
7. Pasākuma īstenošanu nodrošina sadarbības iestāde un Vides aizsardzības un reģionālās attīstības ministrija kā atbildīgā iestāde (turpmāk – atbildīgā iestāde).
8. Maksimālais attiecināmais Kohēzijas fonda finansējuma apmērs nepārsniedz 35 procentus no pasākumam pieejamā kopējā attiecināmā finansējuma.
9. Projekta minimālā attiecināmo izmaksu kopsumma nav ierobežota. Projektiem pieejamais Kohēzijas fonda finansējums līdz 2018.gada 31.decembrim ir 5 139 177 *euro*. No 2019. gada 1. janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamo Kohēzijas fonda finansējumu līdz šo noteikumu 4. punktā noteiktajam finansējuma apmēram.
10. Projekta īstenošanai nepieciešamos finanšu līdzekļus plāno, projekta īstenošanu finansē un maksājumus finansējuma saņēmējs veic atbilstoši normatīvajiem aktiem par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā.

**II. Prasības projekta iesniedzējam un nosacījumi projekta iesnieguma vērtēšanā**

1. Pasākuma ietvaros projekta iesniedzējs var būt pašvaldība, pašvaldības iestāde un kapitālsabiedrība.
2. Projekta iesniedzējs nevar pretendēt uz finansējumu darbībām, kas tiek veiktas tērauda nozarē, sintētisko šķiedru nozarē, zivsaimniecības, akvakultūras, lauksaimniecības un transporta nozarē, uz kurām attiecas īpaši noteikumi, kā arī enerģētikas nozarē, lidostu jomā un platjoslu tīkliem.
3. Projekta iesniedzējs nevar pretendēt uz finansējumu, ja tas ir slēdzis tādu pašu vai līdzīgu darbību Eiropas Ekonomiskajā zonā divu gadu laikā pirms pieteikšanās atbalsta saņemšanai vai brīdī, kad tas piesakās atbalstam, vai plāno slēgt šādu darbību divu gadu laikposmā pēc subsidējamo ieguldījumu pabeigšanas.
4. Projekta iesniedzējs nevar būt tāds saimnieciskās darbības veicējs, uz kuru ir attiecināma vismaz viena no šādām pazīmēm:
	1. kapitālsabiedrībai uz projekta iesnieguma iesniegšanas dienu uzkrāto zaudējumu dēļ ir zaudēta vairāk nekā puse no parakstītā kapitāla (uzkrātos zaudējumus atskaitot no rezervēm un visām pārējām pozīcijām, kuras pieņemts uzskatīt par daļu no komersanta pašu kapitāla, rodas negatīvs rezultāts, kas pārsniedz pusi no parakstītā kapitāla);
	2. kapitālsabiedrībai uz projekta iesnieguma iesniegšanas dienu (ja kādam no dalībniekiem ir neierobežota atbildība par kapitālsabiedrības parādsaistībām) uzkrāto zaudējumu dēļ ir zaudēta vairāk nekā puse no grāmatvedības uzskaitē uzrādītā kapitāla;
	3. kapitālsabiedrība ir saņēmusi glābšanas atbalstu un glābšanas atbalsta ietvaros saņemto aizdevumu nav atmaksājusi vai nav atsaukusi garantiju, vai ir saņēmusi pārstrukturēšanas atbalstu, un uz to joprojām attiecas pārstrukturēšanas plāns;
	4. kapitālsabiedrība nav mazais (sīkais) vai vidējais komersants, un pēdējos divus gadus kapitālsabiedrības parādsaistību un pašu kapitāla bilances vērtību attiecība ir pārsniegusi 7,5, un kapitālsabiedrības procentu seguma attiecība, kas rēķināta pēc ieņēmumiem pirms procentu, nodokļu, nolietojuma un amortizācijas atskaitījumiem, ir bijusi mazāka par 1,0;
	5. pašvaldības dome ir pieņēmusi lēmumu par finanšu stabilizācijas pieteikuma iesniegšanu (attiecināms uz pašvaldību vai tās iestādi) un finanšu ministrs attiecīgajā pašvaldībā nav iecēlis pašvaldības finanšu stabilizācijas procesa uzraugu;
	6. finanšu ministrs ir iecēlis pašvaldības finanšu stabilizācijas procesa uzraugu attiecīgajā pašvaldībā (attiecināms uz pašvaldību vai tās iestādi) un uzraugs ir sniedzis negatīvu atzinumu par finanšu pietiekamību projekta īstenošanai;
	7. uz projekta iesniedzēju attiecas neizpildīts līdzekļu atgūšanas rīkojums saskaņā ar iepriekšēju Eiropas Komisijas lēmumu, ar ko atbalsts atzīts par nelikumīgu un nesaderīgu ar iekšējo tirgu.
5. Gadījumā, ja diviem projektu iesniegumiem ir piešķirts vienāds punktu skaits, tiek salīdzināti projektu iesniegumu vērtēšanā iegūtie punkti kritērijā “Investīciju ieguldījumu efektivitāte atkritumu dalītas savākšanas sistēmas attīstībā (ieguldītās attiecināmās izmaksas uz vienu projektā plānoto savākto šķiroto atkritumu tonnu)”, priekšroku dodot tiem projektiem, kam šajā kritērijā ir augstāka ieguldījumu efektivitāte *euro* izteiksmē uz vienu projektā plānoto savākto šķiroto atkritumu tonnu.

**III. Atbalstāmās un neatbalstāmās darbības, attiecināmās un neattiecināmās izmaksas**

1. Pasākuma ietvaros tiek atbalstītas darbības, veicot sākotnējos ieguldījumus tādos materiālajos aktīvos kā ražošanas telpas, darbmašīnas, transportlīdzekļi, iekārtas un aprīkojums, atkritumu dalītas savākšanas sistēmas attīstībai saimnieciskās darbības veicēju dalītu atkritumu savākšanas jaudas paaugstināšanai, lai palielinātu kopējo dalīti savākto atkritumu apjomu vai veicinātu atkritumu atkārtotu izmantošanu.
2. Pasākuma ietvaros atbalsts netiek piešķirts:
	1. darbībām, kas palielina poligonos noglabājamo atkritumu daudzumu;
	2. manuālo un mehānisko atkritumu šķirošanas (apstrādes) iekārtu iegādei vai uzlabošanai;
	3. esošo DSP un ŠASL konteineru aizvietošanai, kā arī esošā dalītas atkritumu savākšanas maršrutu nodrošināšanas specializētā autotransporta aizvietošanai;
	4. tādām darbībām, pēc kuru pabeigšanas netiek izpildītas normatīvajos aktos noteiktās prasības DSP un ŠASL.
3. Atlases kārtas ietvaros plāno tiešās attiecināmās izmaksas un neattiecināmās izmaksas.
4. Attiecināmās izmaksas ir projekta iesniedzēja sākotnējie ieguldījumi materiālajos aktīvos kā ieguldījumi pamatlīdzekļos ar nosacījumu, ka iegādātie aktīvi ir jauni, kā arī šo noteikumu 22.punktā minētās informatīvo un publicitātes pasākumu izmaksas.
5. Sākotnējie ieguldījumi ir attiecināmi, ja:
	1. tos iekļauj projekta iesniedzēja aktīvos kā amortizējamos ilgtermiņa ieguldījumu un vismaz piecus gadus pēc pēdējā saņemtā maksājuma par attiecīgo projektu tie paliek projekta iesniedzēja īpašumā;
	2. tie pēc projekta īstenošanas vismaz piecus gadus paliek Latvijas Republikas teritorijā.
6. Attiecināmas ir izmaksas jaunu DSP un ŠASL izveidei, kā arī esošu DSP un ŠASL pilnveidošanai, lai tie atbilstu normatīvajos aktos par atkritumu savākšanas un šķirošanas vietām noteiktajām prasībām.
7. Attiecināmas ir šādas informatīvo un publicitātes pasākumu izmaksas:
	1. izmaksas atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda ieviešanā 2014.-2020.gada plānošanas periodā nodrošināma komunikācijas un vizuālās identitātes prasību ievērošana;
	2. izmaksas par sabiedrības informēšanas un izglītošanas pasākumu veikšanu, kas nav šo noteikumu 22.1.apakšpunktā minētās izmaksas, bet ne vairāk kā 10 procenti no projekta attiecināmajām izmaksām.
8. Ja projekta iesniedzējs ir pašvaldība vai tās iestāde:
	1. attiecināmas ir šo noteikumu 21.punktā minētās izmaksas, vienlaikus ņemot vērā šī punkta apakšpunktos noteiktos ierobežojumus aprīkojuma iegādei;
	2. attiecināmas ir šādas jaunu DSP izveides un esošu DSP pilnveidošanas izmaksas:
		1. iebūvējamu konteineru iegādes un uzstādīšanas izmaksas (DSP pilnveidošanas gadījumā tikai tādiem atkritumu veidiem, kas līdz šim DSP netika pieņemti);
		2. atkritumu dalītas savākšanas pārvietojamo konteineru iegādes izmaksas (DSP pilnveidošanas gadījumā tikai tādiem atkritumu veidiem, kas līdz šim DSP netika pieņemti);
		3. jaunu DSP izveides būvdarbu izmaksas;
		4. būvprojektēšanas, autoruzraudzības un būvuzraudzības izmaksas, nepārsniedzot 10 procentus no būvdarbu līguma summas, ja tie veido sākotnējo ieguldījumu vērtību un ja projekta ietvaros paredzēts veikt būvdarbus.
	3. attiecināmas ir šādas jaunu ŠASL izveides un esošu ŠASL pilnveidošanas izmaksas:
		1. pārvietojamu atkritumu konteineru iegādes (t.sk. pašpresējošo) izmaksas jaunā ŠASL;
		2. iebūvējamu konteineru iegādes un uzstādīšanas izmaksas jaunā ŠASL;
		3. iebūvējamu konteineru iegādes un uzstādīšanas izmaksas esošā ŠASL tikai tiem atkritumu veidiem, kas līdz šim ŠASL netika pieņemti;
		4. jaunu ŠASL izveides būvdarbu izmaksas;
		5. būvprojektēšanas, autoruzraudzības un būvuzraudzības izmaksas, nepārsniedzot 10 procentus no būvdarbu līguma summas, ja tie veido sākotnējo ieguldījumu vērtību un ja projekta ietvaros paredzēts veikt būvdarbus.
	4. zemes gabalam, kurā tiek veidots jauns DSP vai jauns ŠASL vai tiek pilnveidots esošs DSP vai ŠASL, jābūt pašvaldības vai tās iestādes īpašumā vai ilgtermiņa nomā, ko apliecina atbilstošs ieraksts zemesgrāmatā, izņemot šo noteikumu 27.punktā minēto gadījumu. Ilgtermiņa nomas gadījumā nomas tiesībām ir jābūt reģistrētām vismaz uz 5 gadiem pēc projektā plānotā īstenošanas termiņa beigām.
9. Ja projekta iesniedzējs ir publiski privātā kapitālsabiedrība:
	1. attiecināmas ir šo noteikumu 21.punktā minētās izmaksas, vienlaikus ņemot vērā šī punkta apakšpunktos noteiktos ierobežojumus aprīkojuma iegādei;
	2. attiecināmas ir šādas jaunu DSP vai esošo DSP pilnveidošanas izveides izmaksas:
		1. iebūvējamu konteineru iegādes un uzstādīšanas izmaksas (DSP pilnveidošanas gadījumā tikai tādiem atkritumu veidiem, kas līdz šim DSP netika pieņemti);
		2. atkritumu dalītas savākšanas pārvietojamo konteineru iegāde (DSP pilnveidošanas gadījumā tikai tādiem atkritumu veidiem, kas līdz šim DSP netika pieņemti);
		3. jaunu DSP izveides būvdarbu izmaksas;
		4. būvprojektēšanas, autoruzraudzības un būvuzraudzības izmaksas, nepārsniedzot 10 procentus no būvdarbu līguma summas, ja tie veido sākotnējo ieguldījumu vērtību un ja projekta ietvaros paredzēts veikt būvdarbus.
	3. attiecināmas ir šādas jaunu ŠASL izveides un esošo ŠASL pilnveidošanas izmaksas:
		1. iebūvējamu konteineru iegādes un uzstādīšanas izmaksas jaunā ŠASL;
		2. iebūvējamu konteineru iegādes un uzstādīšanas izmaksas esošā ŠASL tikai tiem atkritumu veidiem, kas līdz šim ŠASL netika pieņemti;
		3. pārvietojamu atkritumu konteineru iegāde (t.sk. pašpresējošo) jaunā ŠASL;
		4. pārvietojamu atkritumu konteineru iegāde (t.sk. pašpresējošo) esošā ŠASL tikai tiem atkritumu veidiem, kas līdz šim ŠASL netika pieņemti.
		5. jaunu ŠASL izveides būvdarbu izmaksas;
		6. būvprojektēšanas, autoruzraudzības un būvuzraudzības izmaksas, nepārsniedzot 10 procentus no būvdarbu līguma summas, ja tie veido sākotnējo ieguldījumu vērtību un ja projekta ietvaros paredzēts veikt būvdarbus.
	4. attiecināmas ir specializētā autotransporta iegādes izmaksas atkritumu dalītas savākšanas maršrutu nodrošināšanai, kas netiek izmantots DSP un ŠASL apkalpošanā un nešķirotu sadzīves atkritumu savākšanā;
	5. zemes gabalam, kurā tiek veidots jauns DSP vai pilnveidots esošs DSP, veidots jauns ŠASL vai tiek pilnveidots esošs ŠASL, jābūt publiski privātās kapitālsabiedrības īpašumā vai ilgtermiņa nomā, ko apliecina atbilstošs ieraksts zemesgrāmatā, izņemot šo noteikumu 27.punktā minēto gadījumu. Ilgtermiņa nomas gadījumā nomas tiesībām ir jābūt reģistrētām vismaz uz 5 gadiem pēc projektā plānotā īstenošanas termiņa beigām;
	6. jābūt noslēgtam līgumam ar pašvaldību par atkritumu apsaimniekošanas pakalpojumu sniegšanu attiecīgajā administratīvajā teritorijā, kurā plānota projekta iesniegumā norādītā darbība. Ja projektā paredzēto darbību paredzēts veikt vairākās pašvaldībās, ar katru pašvaldību jābūt noslēgtam līgumam par attiecīgu atkritumu apsaimniekošanas pakalpojumu sniegšanu.
10. Ja projekta iesniedzējs ir kapitālsabiedrība:
	1. attiecināmas ir atkritumu dalītas savākšanas pārvietojamo konteineru iegādes izmaksas jaunu DSP izveidei
	2. attiecināmas ir atkritumu dalītas savākšanas pārvietojamo konteineru iegādes izmaksas esošu DSP pilnveidošanai tikai tiem atkritumu veidiem, kas līdz šim DSP netika pieņemti;
	3. attiecināmas ir pārvietojamu atkritumu konteineru iegādes izmaksas (t.sk. pašpresējošo) jaunā ŠASL;
	4. attiecināmas ir pārvietojamu atkritumu konteineru iegādes izmaksas (t.sk. pašpresējošo) esoša ŠASL pilnveidošanai tikai tiem atkritumu veidiem, kas līdz šim ŠASL netika pieņemti;
	5. attiecināmas ir specializētā autotransporta iegādes izmaksas atkritumu dalītas savākšanas maršrutu nodrošināšanai, kas netiek izmantots DSP un ŠASL apkalpošanā un nešķirotu sadzīves atkritumu savākšanā;
	6. projekta iesnieguma iesniegšanas dienā jābūt spēkā līgumam ar pašvaldību par atkritumu apsaimniekošanu vismaz uz 2 gadiem (līgumi ar visām pašvaldībām, kurās plānota jaunu DSP vai ŠASL izveide vai esošu DSP vai ŠASL pilnveidošana, kuros tiek izvietoti šo noteikumu 25.1., 25.2.vai, 25.3. apakšpunktā minētie konteineri, vai atkritumu dalītas savākšanas maršrutu izveide).
11. Izveidojot vai pilnveidojot DSP vai ŠASL, ir jānodrošina vismaz papīra un kartona, plastmasas, stikla un metāla atkritumu dalīta savākšana. Ja projektā paredzētajos pilnveidojamajos DSP vai ŠASL uz projekta iesniegšanas brīdi netiek nodrošināta minēto atkritumu veidu dalīta savākšana, ir attiecināmas izmaksas par šādu konteineru iegādi un uzstādīšanu, ja papildus tiek nodrošināta vēl viena iepriekš DSP vai ŠASL dalīti nevākta atkritumu veida dalīta savākšana. Šādu DSP un ŠASL pilnveidošana veicama līdz 2017.gada 31.decembrim.
12. Ja projekta iesniedzējs projekta iesnieguma iesniegšanas dienā nevar apliecināt īpašumtiesības attiecībā uz jauniem DSP un ŠASL, tas nodrošināms līdz noslēguma maksājuma iesniegšanas dienai sadarbības iestādē. Īpašumtiesības nav jāapliecina gadījumos, ja tiek veikta esošu DSP vai esošu ŠASL pilnveidošana ar pārvietojamiem konteineriem, kā arī gadījumos, ja jaunu DSP vai ŠASL izveidei netiek veikti būvdarbi.
13. Pasākuma ietvaros attiecināms ir projekta attiecināmo izmaksu pievienotās vērtības nodoklis, ja projekta iesniedzējs to nevar atgūt atbilstoši normatīvajiem aktiem nodokļu jomā.
14. Pasākuma ietvaros tiek atbalstītas tikai tādas attiecināmās izmaksas, kas ir tieši saistītas ar Kohēzijas fonda projekta ietvaros veiktajām darbībām un ir samērīgas un pamatotas.
15. Pasākuma ietvaros ir neattiecināmas šādas izmaksu pozīcijas, kuras sedz finansējuma saņēmējs:
	1. projekta iesnieguma sagatavošanas un projekta iesnieguma pamatojošās dokumentācijas izstrādes izmaksas;
	2. šo noteikumu 26.punktā minētās izmaksas attiecībā uz DSP vai ŠASL pilnveidošanu, ja tās radušās pēc 2017.gada 31.decembra;
	3. šo noteikumu 22.2.apakšpunktā minētās izmaksas, kas pārsniedz 10 procentus no projekta attiecināmajām izmaksām;
	4. izdevumi būvprojektēšanai, autoruzraudzībai un būvuzraudzībai, kas pārsniedz 10 procentus no būvdarbu līguma summas;
	5. izmaksas, kas radušās uz darba līguma pamata;
	6. visas projekta izmaksas, ja netiek ievēroti šo noteikumu 48.punktā minētie nosacījumi.
16. Neparedzētie izdevumi ir tādi izdevumi, kas var tikt izmantoti tikai ar projekta īstenošanu saistītu attiecināmo izmaksu segšanai un, nepārsniedz piecus procentus no projekta kopējām attiecināmajām izmaksām.
17. Īstenojot pasākumu, ir atbalstāma vides nosacījumu integrācija preču un pakalpojumu iepirkumos (zaļais iepirkums).
18. Projekta iesniedzējs sagatavo un iesniedz sadarbības iestādē projekta iesniegumu saskaņā ar projekta iesnieguma atlases nolikuma prasībām. Projekta iesniedzējs iesniedz atsevišķus projektu iesniegumus par:
	1. specializētā autotransporta iegādi atkritumu dalītas savākšanas maršrutu nodrošināšanu;
	2. jaunu DSP un ŠASL izveidi un esošu DSP un esošu ŠASL pilnveidošanu.
19. Ja pasākuma ietvaros tiek sasniegts šo noteikumu 5.1.apakšpunktā noteiktais iznākuma rādītājs, bet netiek izmantots viss pieejamais finansējums, atlikušo finansējumu var pārdalīt 5.2.1.2.pasākumam “Atkritumu pārstrādes veicināšana”.

**IV. Projekta īstenošanas un finansējuma saņemšanas nosacījumi**

1. Īstenojot projektu, finansējuma saņēmējs:
	1. nodrošina informācijas un publicitātes pasākumus, kas noteikti Eiropas Parlamenta un Padomes 2013.gada 17.decembra Regulā (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. [1083/2006](http://eur-lex.europa.eu/eli/reg/2006/1083?locale=LV), un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana;
	2. ievieto aktuālu informāciju par projekta īstenošanu savā tīmekļvietnē (ja tāda izveidota) ne retāk kā reizi trijos mēnešos;
	3. projekta izmaksu pieauguma gadījumā sedz projekta sadārdzinājumu no saviem līdzekļiem;
	4. nodrošina, ka tā līdzfinansējums nav mazāks par 65 procentiem no projekta kopējām attiecināmajām izmaksām. Līdzfinansējumu nodrošina no tādiem finanšu resursiem, par kuriem nav saņemts nekāds publisks atbalsts;
	5. nodrošina atsevišķu grāmatvedības uzskaiti par finansējuma izlietojumu projektā, nodalot tā ietvaros veiktās darbības no citas saimnieciskās darbības;
	6. nodrošina projekta rezultātu ilgtspēju un uzturēšanu vismaz piecus gadus pēc projekta pabeigšanas;
	7. nodrošina plānoto jaunu DSP un ŠASL izveidi projekta īstenošanas laikā;
	8. šo noteikumu 26.punktā minētajā gadījumā nodrošina esošu DSP un ŠASL pilnveidi līdz 2017.gada 31.decembrim un to apliecina piegādes līguma izpilde par atkritumu savākšanas konteineru piegādi.
2. Ja pašvaldība vai tās iestāde šī pasākuma finansēta projekta ietvaros ir izveidojusi jaunu DSP, pašvaldība vai tās iestāde sniedz informāciju sadarbības iestādei, ja šajā DSP tiek izvietoti konteineri, kas iegādāti cita šī pasākuma īstenotā projekta ietvaros.
3. Ja finansējuma saņēmējs ir pašvaldība vai tās iestāde un projektā nav paredzēta stacionāras infrastruktūras izveide, projektā jānorāda specifiskā iznākuma rādītāja vērtība, kas tiks sasniegta, piesaistot DSP vai ŠASL darbības nodrošināšanai atkritumu apsaimniekotāju, kas normatīvajos aktos noteiktajā kārtībā ir izvēlēts sniegt atkritumu apsaimniekošanas pakalpojumu attiecīgajā pašvaldībā. Šajā punktā minētajā gadījumā projekta iesniedzējs projekta iesniegumam pievieno vienošanos vai nodomu protokolu, kurā atkritumu apsaimniekotājs apliecina, ka nodrošinās konteineru uzstādīšanu un dalīti savākto atkritumu apsaimniekošanu projekta iesniedzēja norādītajā specifiskā iznākuma rādītāja noteiktajā apjomā.
4. Projekta īstenošanas vieta ir Latvijas Republikas teritorija.
5. Projekta īstenošanas ilgums ir ne vairāk kā četri gadi no dienas, kad noslēgts civiltiesiskais līgums vai vienošanās par projekta īstenošanu, bet ne vēlāk kā līdz 2022.gada 31.decembrim. Projekta īstenošanas termiņš nedrīkst pārsniegt līguma par atkritumu apsaimniekošanas pakalpojumu sniegšanu ar pašvaldību darbības termiņu.
6. Ja projekta, kura laikā izveidoti un aprīkoti jauni DSP, pēcuzraudzības periodā beidzas līgums ar pašvaldību par atkritumu apsaimniekošanas pakalpojuma sniegšanu un pakalpojums turpmāk vairs netiks sniegts attiecīgajā pašvaldībā, finansējuma saņēmējs nodrošina, ka jaunā pakalpojuma sniegšanas teritorijā Kohēzijas fonda projekta ietvaros iegādātie pārvietojamie atkritumu dalītas savākšanas konteineri tiek uzstādīti jaunā DSP, kas līdz šim pašvaldībā nebija izveidots.
7. Sadarbības iestāde, ja tai ir pieejami valsts budžeta līdzekļi, pamatojoties uz finansējuma saņēmēja avansa pieprasījumu, nodrošina finansējuma saņēmējam avansa maksājumu, nepārsniedzot 30 procentus no projektam piešķirtā Kohēzijas fonda finansējuma.
8. Finansējuma saņēmējs piecu gadu ilgā pēcuzraudzības periodā nodrošina, ka projekta ietvaros izveidotā atkritumu dalītas savākšanas infrastruktūra tiek izmantota projektā noteikto mērķu sasniegšanai un projektā norādītā sasniedzamā specifiskā iznākuma rādītāja vērtības nodrošināšanā. Šajā punktā minētais nosacījums attiecas arī uz projekta ietvaros iegādāto specializēto autotransportu.
9. Finansējuma saņēmējs nodrošina, ka projekta īstenošanas un piecu gadu pēcuzraudzības periodā pēc sadarbības vai atbildīgās iestādes pieprasījuma ir pieejama informācija par projekta ietvaros piešķirtajiem Kohēzijas fonda līdzekļiem iegādātās infrastruktūras atrašanās vietu.
10. Ja projekta faktiski apgūtais finansējuma apjoms pēc noslēguma atskaites apstiprināšanas ir mazāks nekā sākotnēji iesniegtajā projekta iesniegumā, tad finansējuma saņēmējam jānodrošina, ka faktiski sasniegtie rādītāji nav mazāki kā sākotnēji projekta iesniegumā plānotie rādītāji.
11. Sadarbības iestāde var lemt par civiltiesiskā līguma vai vienošanās par projekta īstenošanu izbeigšanu:
	1. ja finansējuma saņēmējs projektā plānoto aktivitāšu īstenošanu nav uzsācis 18 mēnešu laikā pēc civiltiesiskā līguma vai vienošanās par projekta īstenošanu noslēgšanas;
	2. ja finansējuma saņēmējs projekta īstenošanas laikā apzināti ir sniedzis sadarbības iestādei nepatiesu informāciju;
	3. citos gadījumos saskaņā ar civiltiesiskajā līgumā vai vienošanās par projekta īstenošanu noteikto.
12. Sadarbības iestāde finansējuma saņēmējam izmaksājamo finansējuma apjomu nosaka, pamatojoties uz projekta attiecināmo izmaksu apjomu un attiecināmo izmaksu pamatojošiem dokumentiem, ievērojot normatīvo aktu prasības maksājumu un darījumu apliecinošo dokumentu izstrādāšanas un noformēšanas jomā.

**V. Ar valsts atbalsta saņemšanu saistītie nosacījumi**

1. Atbalsts pasākuma ietvaros tiek sniegts subsīdijas (granta) veidā.
2. Atbalsts var tikt sniegts, ja projekta iesniedzējs projekta iesniegumā pamato projekta ietvaros plānotā atbalsta stimulējošo ietekmi, sadarbības iestādē iesniedzot rakstisku projekta iesniegumu pirms projekta īstenošanas uzsākšanas. Projekta izmaksas ir attiecināmas no projekta iesnieguma iesniegšanas sadarbības iestādē brīža. Būvdarbu vai piegāžu līgumu slēdz un ar ieguldījumiem saistītus būvdarbus un piegādes uzsāk pēc projekta iesnieguma iesniegšanas sadarbības iestādē.
3. Atbalsts šo noteikumu ietvaros vienam finansējuma saņēmējam nepārsniedz reģionālā atbalsta paziņošanas robežlielumu – 26,25 miljoni *eiro*.
4. Maksimāli pieļaujamā finansējuma atbalsta intensitāte no projekta kopējām attiecināmajām izmaksām ir 35 procenti.
5. Atbalsta summa nedrīkst pārsniegt starpību starp attiecināmajām izmaksām un pamatdarbības peļņu no ieguldījuma, ievērojot, ka projekta ekonomiskā ienesīguma norma ir lielāka par sociālo diskonta likmi (pieci procenti) un projekta ekonomiskā neto pašreizējā vērtība ir lielāka par nulli. Projekta pārskata periodu (projekta dzīves ciklu) nosaka atbilstoši Komisijas 2014. gada 3. marta Regulas Nr. [480/2014](http://eur-lex.europa.eu/eli/reg/2014/480?locale=LV), ar kuru papildina Eiropas Parlamenta un Padomes Regulu (ES) Nr. [1303/2013](http://eur-lex.europa.eu/eli/reg/2013/1303?locale=LV), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu (Eiropas Savienības Oficiālais Vēstnesis, 2014. gada 13. maijs, Nr. L 138), 1. pielikumam.
6. Ja finansējuma saņēmējam atbalstu piešķir sākotnējiem ieguldījumiem, ko uzskata par daļu no viena vienota ieguldījumu projekta, atbalsts tiek samazināts attiecībā uz attiecināmajām izmaksām, kas pārsniedz 50 miljonus *euro*.
7. Atbalstu, kas piešķirts šo noteikumu ietvaros nedrīkst kumulēt ar *de minimis* atbalstu, izņemot *de minimis* atbalstu šo noteikumu 22.punktā paredzētajām izmaksām, un nedrīkst kumulēt ar citu valsts atbalstu, neatkarīgi no tā, vai atbalsta pasākumi attiecas uz dažādām nosakāmām attiecināmajām izmaksām vai tām pašām attiecināmajām izmaksām, kas daļēji vai pilnībā pārklājas.
8. *De minimis* atbalstu, ko projekta iesniedzējam piešķir šo noteikumu 22.punktā paredzētajām informācijas un publicitātes pasākumu izmaksām, sniedz saskaņā ar Komisijas 2013. gada 18. decembra Regulu (ES) Nr. [1407/2013](http://eur-lex.europa.eu/eli/reg/2013/1407?locale=LV) par Līguma par ES darbību [107.](http://likumi.lv/ta/id/277959-darbibas-programmas-izaugsme-un-nodarbinatiba-3-3-1-specifiska-atbalsta-merka-palielinat-privato-investiciju-apjomu-regionos#p107) un [108. panta](http://likumi.lv/ta/id/277959-darbibas-programmas-izaugsme-un-nodarbinatiba-3-3-1-specifiska-atbalsta-merka-palielinat-privato-investiciju-apjomu-regionos#p108) piemērošanu *de minimis* atbalstam (ES Oficiālais Vēstnesis, 2013. gada 24. decembris Nr. L 352) (turpmāk – Komisijas regula Nr. [1407/2013](http://eur-lex.europa.eu/eli/reg/2013/1407?locale=LV)).
9. *De minimis* atbalstu piešķir, ievērojot Komisijas regulas Nr. [1407/2013](http://eur-lex.europa.eu/eli/reg/2013/1407?locale=LV) 1. panta 1. punktā, minētos nozaru un darbības ierobežojumus. Ja saimnieciskās darbības veicējs darbojas gan nozarēs, kas norādītas minētajā punktā, gan vienā vai vairākās nozarēs vai citās darbības jomās, uz kurām attiecas šīs regulas darbības jomas, atbalstam, ko piešķir pēdējām minētajām nozarēm vai darbības jomām, šo regulu piemēro ar nosacījumu, ka, pielietojot darbības vai izmaksu nošķiršanu, tiek nodrošināts, ka darbības nozarēs, kuras ir izslēgtas no šīs regulas darbības jomas, negūst labumu no *de minimis* atbalsta, ko piešķir saskaņā ar šo regulu.
10. Pirms *de minimis* atbalsta piešķiršanas pārbauda, vai projekta iesniedzējam minētais atbalsts nepalielina attiecīgajā fiskālajā gadā, kā arī iepriekšējos divos fiskālajos gados saņemtā *de minimis* atbalsta kopējo apmēru līdz līmenim, kas pārsniedz Komisijas regulas Nr. [1407/2013](http://eur-lex.europa.eu/eli/reg/2013/1407?locale=LV) 3. panta 2. punktā, noteikto maksimālo *de minimis* atbalsta apmēru. Izvērtējot finanšu atbalsta apmēru, jāvērtē saņemtais *de minimis* atbalsts viena vienota uzņēmuma līmenī. Vienots uzņēmums ir tāds uzņēmums, kas atbilst Komisijas regulas Nr. [1407/2013](http://eur-lex.europa.eu/eli/reg/2013/1407?locale=LV) 2. panta 2. punktā minētajiem kritērijiem.
11. *De minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem.
12. Lēmumu par atbalsta piešķiršanu saskaņā ar Komisijas regulu Nr. [1407/2013](http://eur-lex.europa.eu/eli/reg/2013/1407?locale=LV) var pieņemt līdz šīs regulas darbības beigām vai līdz 2021. gada 30. jūnijam.
13. Finansējuma saņēmējs un sadarbības iestāde nodrošina, ka informācija par šo noteikumu ietvaros piešķirto atbalstu, attiecināmajām izmaksām un atbalsta maksimālo intensitāti tiek uzglabāta un ir pieejama 10 gadus pēc pēdējā lēmuma par atbalsta piešķiršanu šo noteikumu ietvaros pieņemšanas.
14. Lēmumu par atbalsta piešķiršanu saskaņā ar šiem noteikumiem var pieņemt līdz 2020. gada 31.decembrim.
15. Sadarbības iestāde pēc lēmuma pieņemšanas par atbalsta piešķiršanu EK tīmekļa vietnē (*Transparency module*) publicē informāciju par šīs atbalsta programmas individuālajiem atbalsta saņēmējiem, atbalsta summu vienam saņēmējam un atbalsta intensitāti. Publicētā informācija ir pieejama sabiedrībai un tā tiek saglabāta vismaz 10 gadus.

Ministru prezidents M.Kučinskis

Vides aizsardzības un reģionālās attīstības ministrs K.Gerhards

Iesniedzējs:

vides aizsardzības un reģionālās attīstības ministrs K.Gerhards

Vīza:

valsts sekretārs R.Muciņš

05.05.2016 10:44

3704

Austra Auziņa

Tel.: 66016701,

e-pasts: austra.auzina@varam.gov.lv

Zanda Krūkle

Tel.: 66016713,

e-pasts: zanda.krukle@varam.gov.lv